Document ID: 32004R1581

KOMISIJAS REGULA (EK) Nr. 1581/2004
(2004. gada 27. augusts),
ar kuru groza Komisijas Regulu (EK) Nr. 1639/2001, ar ko nosaka Kopienas obligātās un paplašinātās programmas datu vākšanai zivsaimniecības nozarē un paredz sīki izstrādātus noteikumus par to, kā piemērot Padomes Regulu (EK) Nr. 1543/2000
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 29. jūnija Regulu (EK) Nr. 1543/2000 par Kopienas sistēmas izveidi to datu vākšanai un pārvaldei, kas vajadzīgi, lai īstenotu kopējo zivsaimniecības politiku (1), un jo īpaši tās 5. panta 1. punktu un 8. panta 1. punktu,
tā kā:
(1)
Ja attiecīgās valsts programmas ietvaros tiek izveidots grafiks paraugu ņemšanai uz kuģiem, jānodrošina pieeja kuģiem paraugu ņemšanas nolūkā. Tādēļ novērotāji jāuzņem uz visiem kuģiem, lai novērstu neobjektīvus aprēķinus.
(2)
Jānodrošina labāka paraugu ņemšana no krājumiem, kas iekļauti atjaunošanas plānos, un no dziļjūras sugām, lai iegūtu labāku informāciju par šiem noteiktajiem krājumiem.
(3)
Analizējot datus, kas ietverti dalībvalstu ziņojumos par nozveju, rēķinot uz intensitātes vienību, un savākti laika posmā no 1995. līdz 2000. gadam, kopā ar Zivsaimniecības zinātnes, tehnikas un ekonomikas komiteju (turpmāk tekstā “ZZTEK”), tiek iegūta bāze, kuru izmantojot, noteikt, kādus datus par nozveju, rēķinot uz intensitātes vienību, jāvāc turpmāk.
(4)
Pamatojoties uz pieredzi, kas iegūta pirmajā datu vākšanā 2002. gadā, un ņemot vērā ZZTEK ieteikumus, nepieciešams veikt tehniskus labojumus datu vākšanas detalizētajās vadlīnijās, kas iekļautas Komisijas Regulā (EK) Nr. 1639/2001 (2), jo īpaši attiecībā uz krājumu nosaukumiem un paraugu ņemšanas pieeju garuma un vecuma stratēģijām.
(5)
Tāpēc attiecīgi jāgroza Komisijas Regula (EK) Nr. 1639/2001.
(6)
Šajā regulā paredzētie pasākumi ir saskaņā ar Zivsaimniecības un akvakultūras pārvaldības komitejas atzinumu,
IR PIEŅĒMUSI ŠO REGULU.
1. pants
Komisijas Regulu (EK) Nr. 1639/2001 groza šādi.
1)
Regulas 3. pantu groza šādi:
a)
pirmās daļas c) apakšpunktu aizvieto ar šādu apakšpunktu:
“c)
paraugu ņemšanas gadījumā sīki izstrādātu ievēroto stratēģiju aprakstu un statistiskos aprēķinus, ko izmanto, lai novērtētu precizitātes līmeņus un sakarību starp izmaksām un precizitāti; šajā aprakstā iekļauj arī aprēķināto parametru precizitātes līmeņus, šos aprēķinus iekļauj gala ziņojumā tādā formātā, kādu noteikusi Komisija pēc konsultācijām ar ZZTEK.”;
b)
otro daļu svītro;
c)
pievieno šādu apakšpunktu:
“e)
paraugu ņemšanas gadījumā valstu programmās noteiktajām procedūrām jānodrošina, ka nepieciešamos datus vāc attiecīgi nozīmēti novērotāji un zvejas kuģu vadība uzņem šos novērotājus uz kuģa klāja un sadarbojas ar viņiem kārtībā, kādu paredz Padomes Regulas (EK) Nr. 2371/2002 (3) 22. panta 1. punkta d) apakšpunkts.
2)
Pielikumu groza saskaņā ar šīs regulas I pielikumu.
3)
Papildinājumus groza saskaņā ar šīs regulas II pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 27. augustā

Labels: 12
6